paragraph_text: Novim ustavnim zakonom željelo se jasno razgraničiti zakonodavnu od sudbene vlasti jer je dotada britanski sustav pravosuđa imao posebnost da su članovi jednog od domova parlamenta sudili kao vrhovni sud. Vrhovni sud je s radom započeo u listopadu 2009. godine. Dosadašnji pravni lordovi postali su prvi vrhovni suci u povijesti Ujedinjenog Kraljevstva. Sud ima 12 vrhovnih sudaca, a trenutačno se očekuje imenovanje dvanaestog. Sud sudi kao sud posljednje instance za engleske, velške i sjevernoirske sudove te za škotske sudove u građanskim parnicama.